Regering gewaarsku oor Russiese seiljag  Alexei Mordasjof se luukse seiljag, Nord, in Hongkong se water (12 Oktober 2022) (Foto: Peter Parks/AFP) Die amptelike opposisie het die regering gewaarsku dat hy hom sanksies op die hals kan haal indien hy toelaat dat ŉ superseiljag, wat verbind word met een van Rusland se rykste oligarge, sy gebiedswaters binnekom. Nord, ŉ superseiljag van $500 miljoen wat met die Russiese miljardêr Alexei Mordasjof verbind word, is glo op pad na Suid-Afrika nadat dit verlede week uit Hongkong vertrek het waar dit vir drie weke geanker was. Mordasjof is glo ŉ nabye vriend van pres. Wladimir Poetin en is een van die Russe teen wie die VSA, die Europese Unie en Brittanje sanskies ingestel het ná Moskou se inval in Oekraïne. Geordin Hill-Lewis, Kaapstad se burgemeester, het dr. Naledi Pandor, minister van internasionale betrekkinge en samewerking, skriftelik versoek om in te gryp en seker te maak die seiljag word nie in die land toegelaat nie. Die regering meen egter daar is “geen rede om te verhoed” dat die superseiljag ŉ hawe hier aandoen nie. “Suid-Afrika het geen wetlike verpligting om te hou by sanksies wat deur die VSA en die EU opgelê is nie,” het Vincent Magwenya, pres. Cyril Ramaphosa se woordvoerder, gesê. Alexei Mordasjof (Foto: Kremlin.ru via Wikimedia Commons) Verskeie lande het al vanjaar op Russiese oligarge se seiljagte en ander bates beslag gelê. Hill-Lewis het gewaarsku oor die gevolge om die Russiese oligarg hier te verwelkom. “Ons loop die risiko om op die internasionale gryslys te beland weens ons lakse benadering tot geldwassers en rampokkers, en nou kan ons ook diegene wat sanksies ontduik byvoeg.” Suid-Afrika weier om kant te kies in die Oekraïne-oorlog en het al by verskeie geleenthede op die internasionale verhoog nagelaat om Rusland te veroordeel, in teenstelling met die oorgrote meerderheid van die wêreld wat Rusland skerp kritiseer. Hill-Lewis meen Suid-Afrika het “ŉ morele plig om te doen wat hy kan om ŉ ongeregverdigde oorlog, staatsterreur en die growwe skending van menseregte teen te staan”. Die superseiljag sal Suid-Afrika na verwagting op 8 of 9 November bereik.